b'\n_START_ARTICLE_\nBataclan\n_START_SECTION_\nNavn\n_START_PARAGRAPH_\nNavnet viser til operetten av Jacques Offenbach (Ba-ta-clan - som utspilte seg i et fantasi-keiserd\xc3\xb8mme i Orienten). Men Offenbach kan ha grepet fatt i et eldre fransk slanguttrykk, le tout bataclan (hele gjengen, alle greiene; eldste skrevne belegg i et dagboknotat av 11. november 1761 av Charles-Simon Favart).\n_START_SECTION_\nHistorie\n_START_PARAGRAPH_\nBataclan begynte som caf\xc3\xa9-chantant i chinoiseriestil. Kaf\xc3\xa9 og teater befant seg i f\xc3\xb8rste etasje, og det var en dansesal i \xc3\xb8vre etasje. Dens dekor hadde blant annet bevingede drager, laterner, faner; sceneteppet var utformet som en kjempevifte. To kaskader - en bl\xc3\xa5 og en hvit - skulle symbolisere Kinas to hovedfloder._NEWLINE_I Bataclan ble det oppf\xc3\xb8rt vaudevillekomedier av Eug\xc3\xa8ne Scribe, Jean-Fran\xc3\xa7ois Bayard, M\xc3\xa9lesville og Th\xc3\xa9ophile Marion Dumersan, men det ble ogs\xc3\xa5 holdt konserter._NEWLINE_Etablissementet \xc3\xa5pnet sine d\xc3\xb8rer 3. februar 1865 under ledelse av Andr\xc3\xa9-Martin Paris. Under krigen i 1870 ble biljardsalene benyttet som sykestuer. Etablissementet ble overtatt i 1892 av sangeren Paulus. Etter forskjellige viderverdigheter kom det p\xc3\xa5 moten igjen i siste fase av Belle \xc3\x89poque rundt 1910 \xe2\x80\x93 etter en omfattende renovasjon og et revyprogram gestaltet av fremfor alt Jos\xc3\xa9 de B\xc3\xa9rys. Her opptr\xc3\xa5dte Harry Fragson, Aristide Bruant og Buffalo Bill. I 1897, da Max Dorfeuil ledet stedet, opptr\xc3\xa5dte Dranem og F\xc3\xa9lix Mayol p\xc3\xa5 Bataclan, Maurice Chevalier hadde sine f\xc3\xb8rste vellykkede forestillinger her. _NEWLINE_I 1926 ble bygningen solgt og omgjort til kino, og var kino for lydfilm fra 1932. I 1933 ble bygningen sterkt brannskadet - fremfor alt balkongen. En ombygning i 1950 innebar ogs\xc3\xa5 en delvis \xc3\xb8deleggelse som man mente var n\xc3\xb8dvendig av sikkerhetsshensyn. I 1969 ble kinoen stengt, og fra 1983 ble etablissementet under Andr\xc3\xa9 Engel atter en Salle de spectacle._NEWLINE_Bataclan er blitt et sted for rock- og pop-konserter. _NEWLINE_Publikumskapasiteten er 1498 ved konserter. Bygningens fasade ble renovert i 2005 og da tilbakef\xc3\xb8rt til sin opprinnelige form, men det karakteristiske pagodetaket ble ikke gjenskapt.\n_START_SECTION_\nJ\xc3\xb8disk eierskap\n_START_PARAGRAPH_\nDe j\xc3\xb8diske br\xc3\xb8drene Pascal og Joel Laloux eide byningen fra 1970-tallet og frem til september 2015. I tillegg til konserter skal bygget ha blitt benyttet til flere pro-Israelske arrangementer p\xc3\xa5 2000-tallet. Dette skal ha v\xc3\xa6rt \xc3\xa5rsaken til at radikale islamister skal ha truet med \xc3\xa5 gjennomf\xc3\xb8re terroraksjoner mot stedet. De f\xc3\xb8rste truslene skal ha kommet i 2007. \xc3\x85rsskiftet 2008/2009 intensiverte truslene p\xc3\xa5 grunn av Israels krigf\xc3\xb8ring p\xc3\xa5 Gazastripen._NEWLINE_Bandet Eagles of Death Metal, som holdt konsert i salen da det fatale angrepet fant sted i 2015, skal nylig ha blitt kritisert fordi de i juli hadde holdt en konsert i Tel Aviv, Israel._NEWLINE_Det har blitt spekulert i om at dette kunne v\xc3\xa6re \xc3\xa5rsaken til at Bataclan ble valgt som \xc3\xa5sted av terroristene i 2015.\n_START_SECTION_\nTerroraksjon\n_START_PARAGRAPH_\nUnder en konsert 13. november 2015 ble lokalet angrepet av terrorister.'